Espoolainen Ari Reponen osoittaa hyllyssä päänsä korkeudella olevaa komeaa Saimaa Vodka -pulloa ja sanoo sen maksavan Suomen Alkoissa melkein 20 euroa.

Täällä Valkassa Saimaa Vodka -pullo maksaa 7,79 euroa.

Seuraavaksi hän nyökkää kohti virolaista klassikkolikööriä Vana Tallinnaa, joka maksaa Valkassa seitsemän euroa per puolen litran muovipullo. Tallinnan SuperAlkossa sama pullo maksaa kympin.

Käteensä Reponen noukkii kuitenkin pullon skottiviski Strathislaa, joka ei ole erityisen edullinen edes Valkassa. Hintaa sillä on 31,49 euroa. Suomen Alkoista tätä viskiä ei löydy, mutta nettikaupoissa sitä tarjotaan vähän alle 40 eurolla.

– Viski menee veljelleni ja haluan, että se on erityisen laadukasta. Lisäksi ostan täältä mukaani varmaankin pari lavallista olutta, Reponen miettii.

Ollaan Viron ja Latvian rajalla Valkassa sijaitsevassa Alko1000-myymälässä, josta on hyvää vauhtia tulossa virolaisten suosituin alkoholikauppa SuperAlkon rinnalle.

Voi olla, että Alko1000 on pyyhkäissyt suosiossa jo ohikin.

Reponen kertoo viettävänsä Virossa paljon aikaa ja tällä kertaa hän on metsästysmatkalla Pohjois-Virossa Kundassa.

– Viro on niin pieni maa, että joka paikkaan on lyhyt matka. Ei siihen kauaa kulu kun ajaa Pohjois-Virosta tänne etelään. Parissa tunnissa olen jo takaisin Kundassa, Reponen kertoo.

– Ajomatka Valkaan kannattaa, sillä Virossa alkoholihinnat ovat kallistuneet merkittävästi. Ei viina ole Virossa enää sikahalpaa. Täällä Latvian puolella on.

Reposen kanssa ostoksille tullut Leo Salmi, Tampereelta, puolestaan miettii vähemmän ja toimii enemmän. Hänellä on ostoskärry jo ääriään myöten täynnä Saku-olutsalkkuja sekä brandya, ja hän kertoo tulevansa kohta hakemaan uuden vastaavanlaisen lastin.

– On täällä edullista. Pistän juomiin nyt ehkä vähän yli 500 euroa, Salmi kertoo.